Siudad ti Vigan, Mayo 27 (PIA) – Aglulumba dagiti nalalaing a 56 a siklista wenno agbisbisikleta iti probinsia iti Tour of Ilocos Sur a mangrugi inton Mayo 29 iti sango ti kapitolio probinsial iti daytoy a siudad agpatingga inton Hunio 1.
Kuna ti Provincial Planning and Development Office a daytoy a lumba ti bisikleta ket addaan uppat a likos. Ti umuna a likos ket mangrugi iti 7:30 iti bigat inton Mayo 29. Mapan iti ili ti Bantay, ken Narvacan kadagiti barangay ti Sulvec inggana’t Bolanos. Agsubli nga agpaamianan, labsanna dagiti ili ti Bantay, San Ildefonso, Sto Domingo, Magsingal, San Juan, Cabugao ken Siinait, ti kauddian nga ili iti amianan.
Aggapu ngarud iti Sinait ti maikaddua a likus inton Mayo 30. Agsubli agpaabagatan ket labsanna manen dagiti agsasaruno nga ili ti umuna a distrito nga adda iti national highway. Agderetso iti Segundo distrito a labsanna agpabagatan dagiti ili ti Santa, Narvacan, Santa Maria, San Esteban, Santiago, Candon City, Sta Lucia, Sta Cruz, ken Tagudin.
Ti maikatlo a likos no Mayo 31 ket mangrugi ngarud iti ili ti Tagudin. Manipud ditoy ullien dagiti siklista dagiti banbantay ti Cervantes, a kadakkelan nga ili ti probinsia. Aggapunto ditoy ti maikapat a likos into Enero 1 a labsanna met laeng dagiti siyam nga ili inggana a madanon ti kakaisuna a World Heritage City ti Pilipinas, ti siudad ti Vigan.
Adda dagup a 70 a nalaing a bumibisikleta iti probinsia ti naglulumba idi Mayo 11 iti elimination race. Nangrugi daytoy iti sango ti kapitolio ket nagpatingga iti ili ti Tagudin sa nagsubli met laeng iti Vigan. Napili ngarud ditoy ti kaunaan a 56 a nagbisikleta para kadaytoy Tour of Ilocos Sur a nangbukel metten iti walo a grupo.
Ti gobierno probinsial nga idadaulluan ni Gobernador Ryan Luis V Singson, nga akinproyekto kadaytoy ket namnamaenna nga agbalin nga inspirasion daytoy kadagiti amin nga agindeg iti probinsia tapno ngarud isuda ket agbalin nga aktibo iti sports, ket agsalukagda nga agbalin a nasalun-at ti estilo ti panagbiagda.
Babaen kadaytoy ti sibubukel a probinsia ket maaddaan ti nasalun-at, napipigsa, ken adu ti magappuananna nga agindeg. Kadaytoy a lumba mapili met dagiti makilumba iti Tour of Luzon ken dadduma pay a lumba iti Pilipinas ken sabali a pagillian. (ICR/MCA/PIA1-Ilocos Sur)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn